SKRIFTLIG FORESPØRGSEL P-3915/00

af Chris Davies (ELDR) til Kommissionen

(6. december 2000)

Om: Gennemførelse af miljølovgivning

Under kommissærhøringen i Europa-Parlamentets Miljøudvalg den 2. september 1999 udtalte det indstillede kommissionsmedlem Wallström som følger:

Jeg mener, at vi først og fremmest skal benytte os af offentlighedens hjælp. Med bedre oplysning for eksempel, ved at offentliggøre rapporter om, hvordan medlemsstaterne foretager gennemførelsen, følger vore afgørelser i Kommissionen og Parlamentet op, og ved at udarbejde flere af disse rapporter, så mener jeg, vi kan få offentligheden med om bord. Jeg tror, det er et vigtigt udgangspunkt. Jeg er sikker på, at det er muligt at gøre betydelig mere i denne henseende.

1. Hvilke nye skridt har Kommissionen taget siden ovennævnte dato for at udpege de forsømmelige medlemsstater og fremme gennemførelsen af miljølovgivningen på en måde, som udgør et vigtigt udgangspunkt?

2. Hvilke yderligere nye procedurer agter Kommissionen at indføre for at gøre betydelig mere?

Svar afgivet på Kommissionens vegne af af Margot Wallström

(23. januar 2001)

Blandt de forskellige foranstaltninger, Kommissionen har truffet i så henseende, er det værd at nævne, at den har udgivet sin 16. Årsberetning om kontrollen med gennemførelsen af fællesskabsretten(1), og at den har udgivet Generaldirektoratet for Miljø's anden årsoversigt, som indeholder de seneste oplysninger om gennemførelsen af Fællesskabets miljølovgivning. Denne mere specialiserede publikation består af 5 hovedafsnit: Fortsatte opfølgningsaktioner til Kommissionens meddelelse om gennemførelsen af Fællesskabets miljølovgivning(2); andre særlige horisontale aktioner; oplysninger om medlemsstaternes omsætning af lovgivning, som ifølge Fællesskabets miljødirektiver skal omsættes til national lovgivning i oversigtsperioden; og en gengivelse af miljøkapitlet i Kommissionens 16. årsberetning om

kontrollen med gennemførelsen af fællesskabsretten. Formålet med denne anden årsoversigt er fortsat at øge bevidstheden og gøre omsætning, anvendelse og håndhævelse af Fællesskabets lovgivning i medlemsstaterne mere gennemsigtig. Den viser, hvordan Kommissionen med bistand fra alle de berørte parter realiserer de vigtigste forslag i meddelelsen, og hvordan alle de vigtigste beslutningstagere medvirker til et bedre miljø.

Kommissionen har også sammen med medlemsstaterne drøftet og vedtaget tekniske retningslinjer for en bedre forståelse og gennemførelse af bestemmelserne i Rådets direktiv 92/43/EØF af 21. maj 1992 og bevarelse af naturtyper samt vilde dyr og planter(3).

Desuden afholdt Kommissionen den 30. maj et seminar om badevand, hvor de forskellige medlemsstaters gennemførelse af bestemmelserne i direktiv 76/160/EØF af 8. december 1976 om badevand(4) blev bragt til offentlighedens og mediernes kundskab ved offentliggørelse af Kommissionens badevandsrapport for badesæsonen 1999.

Kommissionen har fortsat søgt at sikre fyldestgørende gennemførelse af Fællesskabets miljølovgivning og har grebet ind over for manglende overholdelse i medlemsstaterne ved hjælp af overtrædelsesproceduren i EF-traktatens artikel 226 og 228 (tidligere artikel 169 og 171 og Euratom-traktatens 141 og 143 og ved hurtigt at bringe de afgørelser, der blev truffet i disse sager, til offentlighedens kundskab ved hjælp af pressemeddelelser.

Kommissionen har også afholdt særlige møder med medlemsstaterne, hvor formodede eller påviste tilfælde af manglende overholdelse er blevet drøftet(5).

Desuden vil yderligere seminarer om gennemførelsen finde sted i 2001. Andre foranstaltninger, som skal forbedre gennemførelsen og overholdelsen, er under behandling.

(1) EFT C 354 af 7.12.1999.

(2) KOM(96) 500 endelig.

(3) EFT L 206 af 22.7.1992.

(4) EFT L 31 af 5.2.1976.

(5) I 2000 blev der afholdt møder med bl.a. Belgien, Tyskland, Grækenland, Spanien, Frankrig, Italien, Østrig, Portugal, Sverige og Det Forenede Kongerige.